SSIขาดทุนน้อยลงคาดไตรมาส2ทรงตัว
กลุ่มสหวิริยาสตีล ไตรมาส 1 ดีขึ้น แบกขาดทุน 778 ล้านบาท นักวิเคราะห์มองไตรมาส 2 ยังไม่ฟื้น
15 พ.ค. 2556

กลุ่มสหวิริยาสตีล ไตรมาส 1 ดีขึ้น แบกขาดทุน 778 ล้านบาท นักวิเคราะห์มองไตรมาส 2 ยังไม่ฟื้น 
บริษัท สหวิริยาสตีลอินดัสตรี (SSI) และบริษัทย่อย รายงานผลประกอบการไตรมาส 1/2556 ขาดทุนสุทธิ 778 ล้านบาท ขาดทุนต่อหุ้น ดีขึ้น 2,063 ล้านบาท หรือ 72.61% เทียบช่วงเดียวกันปีก่อน ขาดทุน 2,841 ล้านบาท ขาดทุนต่อหุ้น 0.16 บาท 
งบเฉพาะกิจการ กำไรสุทธิ 868 ล้านบาท เทียบช่วงเดียวกันปีก่อน กำไร 6.6 ล้านบาท 
นายวิน วิริยประไพกิจ ประธานเจ้าหน้าที่บริหารกลุ่มและกรรมการผู้จัดการใหญ่ SSI กล่าวว่า ไตรมาสแรกกลุ่มบริษัทพลิกสถานการณ์มีกำไรก่อนหักค่าเสื่อมและภาษีเป็นบวก 800 ล้านบาท หลังจากติดลบติดต่อกัน 7 ไตรมาส นอกจากนี้ยังทำสถิติสูงสุดคือ รายได้รวมของกลุ่มสูงสุด ปริมาณขายสูงสุด และปริมาณผลิตสูงสุดเหล็กแผ่นรีดร้อน
สำหรับแนวโน้มไตรมาส 2 จะมีปัจจัยลบจากตลาดเหล็กชะลอตัวและราคาเหล็กโลกอ่อนตัว แต่ขณะเดียวกันจะได้รับปัจจัยบวกจากราคาวัตถุดิบลดลงเอื้อต่อผู้ผลิตเหล็ก และปลายไตรมาส 2 เริ่มใช้งาน พีซีไอ ที่โรงถลุงเหล็ก ทำให้ต้นทุนพลังงานลด ผลผลิตสูง ส่วนแนวโน้มระยะยาว ความต้องการผลิตภัณฑ์ในประเทศที่เพิ่มสูงจากการเติบโตทางเศรษฐกิจ 
ทั้งนี้ ไตรมาสแรก กลุ่ม SSI มีรายได้จากการขายและบริการ รวม 19,949 ล้านบาท ปริมาณขาย 9.44 แสนตัน จากเหล็กแผ่นรีดร้อน 7.07 แสนตัน และเหล็กแท่งแบนขายลูกค้าภายนอก 2.37 ตัน
นายสุรชัย ประมวลเจริญกิจ นักวิเคราะห์หลักทรัพย์ บริษัทหลักทรัพย์ เมย์แบงก์ กิมเอ็ง (ประเทศไทย) กล่าวว่า งบเฉพาะ SSI มีกำไรจากรายการพิเศษ เช่น กำไรขายเงินลงทุน 362 ล้านบาท กำไรอัตราแลกเปลี่ยน 184 ล้านบาท และการกลับรายการสำรอง 520 ล้านบาท ทำให้งบรวมขาดทุนน้อยลง หรือขาดทุนสุทธิ 778 ล้านบาท 
สำหรับแนวโน้มไตรมาส 2 นักวิเคราะห์คาดว่า SSI จะขาดทุนมากขึ้น จากราคาเหล็กโลกที่ลดลงและความต้องการสินค้าเหล็กชะลอตัว 
“ไตรมาสแรก เป็นช่วงที่ราคาเหล็กดีที่สุด แต่ไตรมาส 2 นี้ ทั้งราคาเหล็กและความต้องการที่ชะลอตัว ทำให้แย่กว่าไตรมาสแรก ดูแล้วหุ้นกลุ่มเหล็กยังไม่น่าสนใจและทิศทางเหล็กไม่ดีขึ้น แม้ว่าโครงการรัฐขนาดใหญ่ 2.2 ล้านล้านบาท จะเกิด แต่ไม่สามารถกระตุ้นความต้องการใช้เหล็ก ขึ้นกับราคาเหล็กโลกด้วย ที่สำคัญประเทศไทยมีช่องทางนำเข้าเหล็กเข้ามาตีตลาดเหล็กในประเทศ” นักวิเคราะห์ กล่าว